text: Politiet på bombe-jagt i Brørup
  09 oktober 2011 kl. 16.40
  Politiets bomberyddere er lige i øjeblikket i Brørup for at undersøge et hus på Jernbanegade, som sættes i forbindelse med eksplosionsulykken i St. Andst lørdag.
  Beboere i en række huse i gaden er evakuerede.
  I forbindelse med efterforskningen af eksplosionsbranden i St. Andst ved Vejen har Syd- og Sønderjyllands Politi fundet kasser, der formentlig indeholder fyrværkeri. Fundet er sket på adressen Jernbanegade 34. Huset har relation til den 42-årige mand, der blev dræbt ved branden i går.
  Syd- og Sønderjyllands Politi har tilkaldt forsvarets ammunitionsrydningstjeneste. De vil vurdere, om fyrværkeriet udgør en sikkerhedsrisiko. Indtil nærmere vurdering er sket, har politiet valgt at evakuere de nærmest boende naboer i fem ejendomme.
  